શ્રીલંકામાં આવી સ્થિતિ કેમ સર્જાઇ તે સવાલ થાય તેવો છે. ભારત શું કરી રહ્યું છે અને ભારત પોતાના હિતોની રક્ષા કેવી રીતે કરશે તે પણ વિચારવા જેવું છે. 2015માં શ્રીલંકાના પ્રમુખ તરીકે મૈત્રીપાલા સિરિસેના જીત્યા ત્યારે તેમના હરિફ હતા મહિન્દા રાજપક્ષે. તેમણે રાજપક્ષેને હરાવ્યા. તે વખતે એવું મનાતું હતું કે રાજપક્ષે સામે મતદારોએ નારાજી વ્યક્ત કરી છે. તેમણે દસ વર્ષના શાસનમાં બહુ ક્રૂર રીતે તામિલ બળવાખોરોને ખતમ કર્યા હતા. પરંતુ સાથોસાથ ચીન સાથેની તેમની સાંઠગાંઠને કારણે પણ નારાજી હતી. ચીન પાસેથી લીધેલી જંગી લોનોનું દેવું હવે શ્રીલંકા માથે છે અને તેના કારણે ચીનના ઓશિયાળા થઈને લંકાએ રહેવું પડે તેમ છે. તેથી મતદારોએ રાજપક્ષેને હરાવ્યા અને સિરિસેનાને જીતાડ્યા, પણ હવે તેમણે જ રાજપક્ષેને વડાપ્રધાન તરીકે બેસાડી દીધા.